SL Uradni list Evropske unije L 279/63

DIREKTIVA KOMISIJE 2005/72/ES

z dne 21. oktobra 2005

o spremembi Direktive Sveta 91/414/EGS glede vključitve klorpirifosa, klorpirifos-metila, mankozeba, maneba in metirama kot aktivnih snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet (2) določa seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje klorpirifos, klorpirifos-metil, mankozeb, maneb in metiram.

(2) Vplivi navedenih aktivnih snovi na zdravje ljudi in okolje so bili ocenjevani v skladu z določbami Uredbe (EGS) št. 3600/92 za vrste uporabe, ki so jih predlagali prijavitelji. Z Uredbo Komisije (ES) št. 933/94 z dne 27. aprila 1994 o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92 (3) sta bili imenovani naslednji državi članici poročevalki, ki sta v skladu s členom 7(1)(c) Uredbe (EGS) št. 3600/92 Komisiji predložili ustrezna poročila o oceni in priporočila. Za klorpirifos in klorpirifos-metil je bila za državo članico poročevalko imenovana Španija in vsi ustrezni podatki so bili predloženi 16. septembra 1997 in 7. maja 1999. Za mankozeb, maneb in metiram je bila za državo članico poročevalko imenovana Italija in vsi ustrezni podatki so bili predloženi 3. oktobra 2000, 29. novembra 2000 in 22. avgusta 2000 v tem zaporedju.

(3) Poročila o oceni so države članice in Komisija pregledale v okviru Stalnega odbora za prehranjevalno verigo in zdravje živali. Pregledi so bili zaključeni 3. junija 2005 s poročili Komisije o pregledu za klorpirifos, klorpirifos-metil, mankozeb, maneb in metiram.

(4) Pregledi klorpirifosa, klorpirifos-metila, mankozeba, maneba in metirama niso razkrili nobenega odprtega vprašanja, ki bi ga moral obravnavati Znanstveni odbor za rastline ali Evropska agencija za varno hrano (EFSA), ki je prevzela vlogo navedenega Odbora.

(5) Različne preiskave so pokazale, da se za fitofarmacevtska sredstva, ki vsebujejo klorpirifos, klorpirifos-metil, mankozeb, maneb in metiram, lahko pričakuje, da na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z uporabami, ki so bile obravnavane in podrobno navedene v poročilu Komisije o pregledu. Te aktivne snovi je zato primerno vključiti v Prilogo I, da se lahko v vseh državah članicah v skladu z določbami navedene direktive odobri registracija fitofarmacevtskih sredstev, ki vsebujejo te aktivne snovi.

(6) Brez poseganja v ta sklep je primerno pridobiti nadaljnje podatke o določenih posameznih točkah. Člen 6(1) Direktive 91/414/EGS določa, da za vključitev posamezne snovi v Prilogo I lahko veljajo nekateri pogoji. Zato je primerno zahtevati, da se opravijo nadaljnji testi za klorpirifos, klorpirifos-metil, mankozeb, maneb in metiram za potrditev ocene tveganja za nekatere neciljne organizme, za maneb in mankozeb pa tudi testi glede toksičnosti za razvoj, in da takšne študije predložijo prijavitelji.

(7) Pred vključitvijo aktivne snovi v Prilogo I je treba predvideti razumen rok, v katerem se lahko države članice in zainteresirane strani pripravijo na izpolnjevanje novih zahtev, ki so posledica vključitve.

(8) Brez poseganja v obveznosti, opredeljene v Direktivi 91/414/EGS kot posledica vključitve aktivne snovi v Prilogo I, je državam članicam treba dovoliti, da v roku šestih mesecev po vključitvi snovi pregledajo obstoječe registracije za fitofarmacevtska sredstva, ki vsebujejo klorpirifos, klorpirifos-metil, mankozeb, maneb ali metiram, da zagotovijo skladnost z zahtevami iz Direktive 91/414/EGC, zlasti s členom 13 Direktive in z ustreznimi pogoji iz Priloge I. Države članice v skladu z določbami Direktive 91/414/EGS po potrebi spremenijo, nadomestijo ali prekličejo obstoječe registracije. Z odstopanjem od zgoraj določenega roka je treba določiti daljše obdobje za predložitev in oceno celotne dokumentacije iz Priloge III vsakega fitofarmacevtskega sredstva za vsako nameravano uporabo v skladu z enotnimi načeli iz Direktive 91/414/EGS.

(9) Izkušnje, pridobljene pri prejšnjih vključitvah aktivnih snovi, ocenjenih na podlagi Uredbe (EGS) št. 3600/92, v Prilogo I k Direktivi 91/414/EGS, so pokazale, da lahko pride do težav pri tolmačenju dolžnosti imetnikov obstoječih registracij v zvezi z dostopom do podatkov. Da bi preprečili nadaljnje težave, je treba razjasniti dolžnosti držav članic, zlasti dolžnost, da preverijo, če ima imetnik registracije dostop do dokumentacije, ki izpolnjuje pogoje iz Priloge II k navedeni direktivi. Vendar pa ta razjasnitev državam članicam ali imetnikom registracij ne nalaga nikakršnih novih obveznosti v primerjavi z direktivami o spremembah Priloge I, ki so bile sprejete do zdaj.

(10) Direktivo 91/414/EGS je zato treba ustrezno spremeniti.

(11) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je navedeno v Prilogi k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. decembra 2006. Komisiji takoj posredujejo besedila navedenih predpisov in primerjalno tabelo med navedenimi predpisi in to direktivo.

Te predpise začnejo uporabljati od 1. januarja 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

1. Države članice v skladu z Direktivo 91/414/EGS do 31. decembra 2006 po potrebi spremenijo ali prekličejo obstoječe registracije za fitofarmacevtska sredstva, ki kot aktivne snovi vsebujejo klorpirifos, klorpirifos-metil, mankozeb, maneb ali metiram. Do tega datuma zlasti preverijo, če so izpolnjeni pogoji iz Priloge I k navedeni direktivi v zvezi s klorpirifosom, klorpirofos-metilom, mankozebom, manebom in metiramom, razen tistih iz dela B besedila, ki se nanašajo na navedene aktivne snovi, in če ima imetnik registracije dokumentacijo ali dostop do dokumentacije, ki izpolnjuje zahteve iz Priloge II k navedeni Direktivi v skladu s pogoji iz člena 13.

2. Z odstopanjem od odstavka 1 države članice najpozneje do 30. junija 2006 znova ocenijo vsako registrirano fitofarmacevtsko sredstvo, ki vsebuje klorpirifos, klorpirifos-metil, mankozeb, maneb ali metiram bodisi kot edino aktivno snov bodisi kot eno izmed aktivnih snovi, naštetih v Prilogi I k Direktivi 91/414/EGS, v skladu z enotnimi načeli iz Priloge VI k Direktivi 91/414/EGS na podlagi dokumentacije, ki izpolnjuje zahteve iz Priloge III k navedeni direktivi in ob upoštevanju dela B besedila Priloge I k navedeni direktivi v zvezi s klorpirifosom, klorpirifos-metilom, mankozebom, manebom oziroma metiramom. Na podlagi te ocene države članice presodijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS.

Po tej presoji države članice:

(a) po potrebi spremenijo ali prekličejo registracijo najpozneje do 30. junija 2010, če sredstvo vsebuje klorpirifos, klorpirifos-metil mankozeb, maneb ali metiram kot edino aktivno snov; ali

(b) po potrebi spremenijo ali prekličejo registracijo, če fitofarmacevtsko sredstvo vsebuje klorpirifos, klorpirifos-metil, mankozeb, maneb ali metiram kot eno izmed več aktivnih snovi, najpozneje do 30. junija 2010 ali do datuma, določenega za tako spremembo ali preklic registracije v ustrezni direktivi ali direktivah, s katero(-imi) je bila zadevna snov ali so bile zadevne snovi dodana(-e) v Prilogo I k Direktivi 91/414/EGS, pri čemer se upošteva poznejši datum.

Člen 4

Ta direktiva začne veljati 1. julija 2006.

Člen 5

Ta direktiva je naslovljena na države članice.

V Bruslju, 21. oktobra 2005 Za Komisijo Markos KYPRIANOU Član Komisije

(1) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2005/396/ES (UL L 70, 16.3.2005, str. 1).

(2) UL L 366, 15.12.1992, str. 10. Uredba, kakor je bila nazadnje spremenjena z Uredbo (ES) št. 2266/2000 (UL L 259, 13.10.2000, str. 10).

(3) UL L 107, 28.4.1994, str. 8. Uredba, kakor je bila nazadnje spremenjena z Uredbo (ES) št. 2230/95 (UL L 225, 22.9.1995, str. 1).